google/wiki40b huggingface dataset:
Δημόσια Κεντρική Βιβλιοθήκη Χαλκίδας

Ιστορικό

Το 1926 ιδρύεται στη Χαλκίδα ο πρώτος πνευματικός πυρήνας: ο «Σύλλογος Φιλοβίβλων ο ΑΡΙΣΤΟΤΕΛΗΣ», υπό την προεδρία του καθηγητή και αρχιμανδρίτη Κοντεστάνου. Σκοπός του Συλλόγου είναι η ίδρυση Δημόσιας Βιβλιοθήκης και Ευβοϊκά Αρχεία στη Χαλκίδα. 
Το 1936 ο τότε δήμαρχος Χαλκίδας, Σ. Σαραφιανός, ιδρύει την πρώτη Δημοτική Βιβλιοθήκη της πόλης.
Το 1957, με σχετικό έγγραφο του Υπουργείου Οικονομικών και Εθνικής Παιδείας, η Δημοτική Βιβλιοθήκη μετατρέπεται σε Δημόσια.
Το 1972 παίρνει την τελική της μορφή: Χαρακτηρίζεται ως Κεντρική και εξυπηρετεί όχι μόνο τη Χαλκίδα, αλλά ολόκληρη την Εύβοια.
Σήμερα λειτουργεί ως Δημόσια Κεντρική Βιβλιοθήκη Χαλκίδας, σε ιδιόκτητο κτίριο και υπάγεται στο Υπουργείο Παιδείας, Δια Βίου Μάθησης και Θρησκευμάτων. 
Εκτός από το κεντρικό κτίριο λειτουργούν και 2 παραρτήματα, στις συνοικίες Αγίου Ιωάννου και Κανήθου της Χαλκίδας.
Διαθέτει επίσης, κινητή μονάδα (βιβλιοαυτοκίνητο) που εξυπηρετεί 220 δανειστικά κέντρα, στην Εύβοια.
Υπάρχουν στη διάθεση των αναγνωστών περί τους 100.000 τόμοι μεταξύ των οποίων 2000-3000 παλαιότυπα και σπάνια βιβλία καθώς και το πληρέστερο αρχείο Φύλλων Εφημερίδας της Κυβερνήσεως, στην Εύβοια. Επίσης, η βιβλιοθήκη έχει στην κατοχή της μια μικρή συλλογή όπλων, του 1821, παλαιούς χάρτες και γκραβούρες, μια αξιόλογη συλλογή ζωγραφικών πινάκων, -200 περίπου- μεταξύ των οποίων ενδεικτικά αναφέρουμε των: Βακιρτζή, Πετρίτση, Λαναρά, Καραχάλιου και τη συλλογή πινάκων και χαρακτικών του Γ. Οικονομίδη.
Εκτός του κυρίως έργου της, η Βιβλιοθήκη έχει και άλλες δραστηριότητες. Μέσα στα πλαίσια του πολιτιστικού της ρόλου, και στην προσπάθειά της να καταγράψει την πολιτισμική κληρονομιά της Εύβοιας, έχει προγραμματίσει σειρά εκδόσεων, έχει προβεί σε κοπή μεταλλίων (συλλεκτικές σειρές) για να τιμήσει εξέχουσες μορφές του τόπου, οργανώνει εκθέσεις, διαλέξεις, ημερίδες, πραγματοποιεί προβολές μορφωτικών ταινιών σε μαθητές, συνεργάζεται με άλλους φορείς για την προώθηση και προαγωγή της πνευματικής και πολιτιστικής ζωής του τόπου.
Για την εισαγωγή των τεκμηρίων στη βιβλιοθήκη υπάρχει βιβλίο εισαγωγής, το οποίο είναι σε έντυπη μορφή. Η καταλογογράφηση του υλικού της γίνεται σύμφωνα με τους Αγγλοαμερικάνικους Κανόνες Καταλογογράφησης (Anglo - American Cataloguing Rules - AACR2) και το πρόγραμμα το οποίο χρησιμοποιείται για την ηλεκτρονική επεξεργασία των τεκμηρίων είναι το ΑΒΕΚΤ 5.6. Για την ταξινόμηση του υλικού χρησιμοποιείται το Ταξινομικό Σύστημα Dewey (DDC) και η θεματική ευρετηρίαση γίνεται σύμφωνα με τις Καθιερωμένες Επικεφαλίδες της Εθνική Βιβλιοθήκη της Ελλάδος ή τις Θεματικές Επικεφαλίδες της Βιβλιοθήκης του Κογκρέσου (Library of Congress Subject Headings).
Η Βιβλιοθήκη διοικείται από πενταμελές Εφορευτικό Συμβούλιο και το Διευθυντή (ν. 3149/2003, άρθ. 6, παρ. 1)
Κυριάκος Σπυριούνης

Βιογραφικά στοιχεία

Γεννήθηκε το Νοέμβριο του 1933 στον Πύργο Δυρού Λακωνίας, γόνος παλιάς στρατιωτικής οικογένειας της Μάνης. Αποφοίτησε από τη Στρατιωτική Σχολή Ευελπίδων (ΣΣΕ) ως ανθυπολοχαγός του Πυροβολικού. Αργότερα συμπλήρωσε τις σπουδές του σε διάφορες στρατιωτικές σχολές στην Ελλάδα και το εξωτερικό. Είναι επίσης πτυχιούχος Νομικής και Μαθηματικών του Αριστοτελείου Πανεπιστημίου Θεσσαλονίκης (ΑΠΘ).
Υπήρξε διοικητής ταξιαρχίας, μεραρχίας και του Γ΄ Σώματος Στρατού στη Θεσσαλονίκη, από τον Ιανουάριο του 1988 ως τον Ιούλιο του 1989 (διαδέχθηκε τον αντιστράτηγο Νικόλαο Βορβολάκο, επίσης υποστηρικτή του Ανδρέα Παπανδρέου).
Εκλέχθηκε βουλευτής Α΄ Θεσσαλονίκης με το ΠΑΣΟΚ το Νοέμβριο του 1989, το 1990, το 1993, το 1996 και το 2000. Τον Μάιο του 1991 έχασε την έδρα του στο εκλογοδικείο από το Νίκο Παπαδάκη, και επανήλθε στη Βουλή το 1993, ενώ τον Αύγουστο του 1995 διαγράφτηκε από την Κοινοβουλευτική Ομάδα του ΠΑΣΟΚ επειδή άσκησε σκληρή κριτική στις πολιτικές φιλοδοξίες της Δήμητρας Λιάνη. Μετά την εκλογή του Κώστα Σημίτη στην πρωθυπουργία το 1996, επανήλθε στο ΠΑΣΟΚ.
Είναι παντρεμένος και έχει δύο παιδιά.
Καμπάμπ μπαργκ

Το Καμπάμπ-ε Μπαργκ (περσικά: کباب برگ‎, Kabāb-e Barg; κυριολεκτικά "Κεμπάπ φύλου") είναι περσικό μαριναρισμένο και ψημένο στα κάρβουνα αρνί, κοτόπουλο ή μοσχαρίσιο πιάτο κεμπάπ. Τα κύρια συστατικά του Κεμπάπ-ε Μπαργκ είναι φιλέτα βοδινού ψαρονεφριού, αρνιού και λιγότερο συχνά κοτόπουλου, μαζί με κρεμμύδια και ελαιόλαδο.

Προετοιμασία

Το κρέας κόβεται σε ρίγες και δίνεται σε μια μαρινάδα με ελαιόλαδο, κρεμμύδια, σκόρδο, σαφράν, αλάτι και μαύρο πιπέρι. Στη συνέχεια ψήνονται. Οι τομάτες ψήνονται ξεχωριστά και συχνά σερβίρονται στο πλάι με ρύζι ή ψωμί, μερικές φορές καρυκευμένο με ρους.
Στα ιρανικά εστιατόρια, ο συνδυασμός της του Καμπάμπ μπαργκ και ενός Καμπάμπ κουμπιντέχ συνήθως ονομάζεται σολτανί, που σημαίνει "(ένα γεύμα) στο στυλ του σουλτάνου". Ένα Μπαργκ, ένα κουμπιντέχ και ένα κεμπάπ στήθους κοτόπουλου λέγεται σαχ αμπασί.
Γιοχάνες Ζίβεκινγκ

Βιογραφία

Γεννήθηκε στις 6 Ιουλίου 1869 στο Αμβούργο. Η καταγωγή του ήταν από την σημαντική χανσεατική οικογένεια Ζίβεκινγκ, η οποία ανάδειξε πολλούς δημάρχους, καθηγητές πανεπιστημίου, Γερουσιαστές, διπλωμάτες και εμπόρους. Σπούδασε αρχικά στο Πανεπιστήμιο της Βόννης, συνέχισε στο πανεπιστήμιο του Βερολίνου, και αποπεράτωσε τις σπουδές του στο Πανεπιστήμιο του Μονάχου. Αναγορεύτηκε διδάκτωρ στο Πανεπιστήμιο του Έρλανγκεν. Αφού περιηγήθηκε στην Ελλάδα και Ιταλία, επέστρεψε στην Γερμανία και διορίστηκε βοηθός στο Μουσείο του Βίρτσμπουργκ και αργότερα στην Κρατική αρχαιολογική συλλογή του Μονάχου. Μετά τον θάνατο του Άντολφ Φουρτβένγκλερ διορίστηκε διευθυντής του Μονάχου. Αυτοκτόνησε στις 20 Σεπτεμβρίου 1942 στο Μόναχο.
Δημήτριος Σισιλιάνος

Βιογραφικά στοιχεία

Γεννήθηκε στην Κωνσταντινούπολη και ήταν γιος του Κωνσταντίνου Σισιλιάνου, εμπόρου, και της Μαρίας Αξελού. Ο πατέρας του και τα αδέλφια του είχαν δωρίσει το "Τσιτσιλιάνειο" νοσοκομείο στην κοινότητα των Καλών Νερών. Σπούδασε νομικά στο Πανεπιστήμιο Αθηνών και συμπλήρωσε τις σπουδές του στη Γενεύη. Ακολούθησε καριέρα διπλωμάτη στο υπουργείο εξωτερικών υπηρετώντας μεταξύ άλλων στη Βουδαπέστη και το Βουκουρέστι. Το 1921 υπήρξε γενικός γραμματέας της ελληνικής αποστολής στο συνέδριο Ειρήνης του Λονδίνου. Στα τέλη της δεκαετίας του 1930 διορίστηκε πρέσβης της Ελλάδας στην Ουάσινγκτον, θέση στην οποία παρέμεινε για παραπάνω από μια πενταετία. 
Ήταν συγγραφέας αρκετών βιβλίων. Υπήρξε πρόεδρος του Ροταριανού Ομίλου Αθηνών (1931 - 1933), ευεργέτης του Μουσείου Μπενάκη, αντιπρόεδρος & μέλος της Εταιρείας των Φίλων του Εθνικού Αρχαιολογικού Μουσείου καθώς και συλλέκτης μεταβυζαντινών εικόνων, νομισμάτων και αρχαίων ελληνικών αγγείων. 
Ανηψιός του ήταν ο συνθέτης Γεώργιος Σισιλιάνος, γιος του οποίου είναι ο νομικός Αλέξανδρος - Λίνος Σισιλιάνος.
Παύλος Μουσούρος

Βιογραφία

Γεννήθηκε στη Κωνσταντινούπολη το 1810 και ήταν απόφοιτος της Μεγάλης του Γένους Σχολής. Ήταν γιος του Στέφανου Μουσούρου και της Κασσάνδρας, και αδελφός του Κ. Μουσούρου. Αναδείχθηκε και αυτός όπως ο αδελφός του διπλωμάτης όπου και υπήρξε πρέσβης της Οθωμανικής Αυτοκρατορίας στη Βιέννη. Το 1866 ανακλήθηκε και με διαταγή του Σουλτάνου ανέλαβε το ίδιο έτος Ηγεμόνας της Σάμου, θέση που διατήρησε μέχρι το 1873.
Καστρί Αρκαδίας

Καστριχώρια

Το Καστρί ή Καστριχώρια είναι μία ορεινή ιστορική κοινότητα της Αρκαδίας, η οποία αποτελείται από εφτά χωριά (σύμπλεγμα χωριών) και συγκεκριμένα αυτά είναι: ο Άγιος Νικόλαος που θεωρείται το κεφαλοχώρι, η Μεσορράχη, η Ωριά, η Νέα Χώρα, ο Έλατος, η Περδικόβρυση και Του Καράτουλα. Στην περιοχή βρίσκεται και Μονή Τίμιου Προδρόμου, ενώ επίσης την διατρέχει ο ποταμός Τάνος. Συνορεύει με τα χωριά: Άγιος Πέτρος, Άνω Δολιανά, Βούρβουρα, Κούτρουφα και Στόλος.

Λοιπά στοιχεία

Παλαιότερα διέθετε νοσοκομείο και πλέον διαθέτει ιατρείο. Κάποτε ήταν το μοναδικό ορεινό χωριό στο Δήμο Βόρειας Κυνουρίας που διέθετε Γυμνάσιο και Λύκειο. Από εδώ κατάγεται ο περιφερειάρχης Πέτρος Τατούλης.
Πολλοί κάτοικοι ασχολούνται με την καλλιέργεια αγροτικών προϊόντων όπως κεράσια, κάστανα, καρύδια, πατάτες και ντομάτες.
Τζόελ Κάμπελ

Βιογραφικά στοιχεία

Ο Τζόελ Κάμπελ ξεκίνησε τα πρώτα επαγγελματικά ποδοσφαιρικά του βήματα στη Δεπορτίβο Σαπρίσα, ομάδα της Κόστα Ρίκα, με την οποία μέχρι το 2011 πραγματοποίησε μόλις 3 εμφανίσεις.
Τον Ιανουάριο του 2011, ο Τζόελ Κάμπελ δόθηκε δανεικός για έξι μήνες στην Πουνταρένας, ομάδα επίσης από την Κόστα Ρίκα. Με την Πουνταρένας πραγματοποίησε συνολικά 5 εμφανίσεις χωρίς ωστόσο να καταφέρει να πετύχει κάποιο γκολ.
Όντας διεθνής με τις μικρές Εθνικές ομάδες της Κόστα Ρίκα, ο Τζοέλ Κάμπελ είχε τραβήξει το ενδιαφέρον αρκετών ευρωπαικών συλλόγων. Οι ομάδες που κινήθηκαν εντονότερα όλων για την απόκτηση του Κοσταρικανού άσσου το καλοκαίρι του 2011 ήταν η Σεβίλλη ΦΚ από την Ισπανία, η Φιορεντίνα από την Ιταλία και η Άρσεναλ από την Αγγλία. Τελικά, στις 19 Αυγούστου του ίδιου έτους η Άρσεναλ ανακοίνωσε την απόκτηση του 19χρονου τότε Τζόελ Κάμπελ έναντι του ποσού του ενός εκατομμυρίου ευρώ.
Εξαιτίας του ότι ο μη κοινοτικός Τζόελ Κάμπελ δεν μπορούσε να βγάλει άδεια εργασίας προκειμένου να μπορεί να αγωνιστεί στην Αγγλία, από την Άρσεναλ κρίθηκε σκόπιμο να δοθεί κάπου δανεικός προκειμένου να πάρει παιχνίδια στα πόδια του και να αποκτήσει εμπειρίες. Από τις περιπτώσεις που προέκυψαν, η ΦΚ Λοριάν προκρίθηκε ως η καλύτερη όλων, με τον Τζοέλ Κάμπελ να συμμετέχει σχεδόν σε όλα τα παιχνίδια της γαλλικής ομάδας. Συνολικά, με τη Λοριάν πραγματοποίησε 27 εμφανίσεις ενώ κατάφερε να πετύχει και 4 γκολ.
Τον Ιούλιο του 2012, και μη έχοντας αποκτήσει ακόμα άδεια εργασίας για να μπορεί να αγωνιστεί στην Αγγλία, ο Τζόελ Κάμπελ έπρεπε να δοθεί και πάλι κάπου δανεικός προκειμένου να εξελιχθεί και να μη μείνει στάσιμος. Η Ρεάλ Μπέτις από την Ισπανία ενδιαφέρθηκε μεταξύ άλλων για την απόκτηση του νεαρού Κοσταρικανού με την Άρσεναλ να τον παραχωρεί για ένα χρόνο με τη μορφή δανεισμού. Με την ισπανική ομάδα, ο Τζόελ Κάμπελ πραγματοποίησε 33 συμμετοχές και κατάφερε να πετύχει και 3 γκολ.
Το καλοκαίρι του 2013, ο Τζόελ Κάμπελ έβγαλε την άδεια εργασίας που του επέτρεπε να αγωνίζεται πλέον στο Αγγλικό πρωτάθλημα, ωστόσο μετά το έντονο ενδιαφέρον του Ολυμπιακού για την απόκτησή του, ο Αρσέν Βενγκέρ αποφάσισε πως θα ήταν καλύτερο για την εξέλιξη του νεαρού Κοσταρικανού να αγωνιστεί ως δανεικός στους "ερυθρόλευκους" στους οποίους θα έχει φανέλα βασικού σε πρωτάθλημα και Τσάμπιονς Λιγκ, παρά να παραμείνει στο ρόστερ των "κανονιέρηδων" καθώς με τους Ποντόλσκι, Ουόλκοτ, Καθόρλα, Ζιρού, Όξλεϊντ-Τσάμπερλεϊν και Σανόγκο, πολύ δύσκολα θα έβρισκε θέση στην ενδεκάδα της Άρσεναλ.

Διεθνείς συμμετοχές

Ο Τζοέλ Κάμπελ πραγματοποίησε το επίσημο ντεμπούτο του με την Εθνική ομάδα ανδρών της Κόστα Ρίκα στις 5 Ιουνίου 2011 σε αγώνα με αντίπαλο την Εθνική ομάδα της Κούβας.
Συνολικά σε επίπεδο ανδρών και νέων, ο Τζόελ Κάμπελ έχει πραγματοποιήσει με την Κόστα Ρίκα 47 διεθνείς συμμετοχές ενώ έχει πετύχει 25 γκολ. Συμμετέχει στην αποστολή της εθνικής του στο Παγκόσμιο Κύπελλο Ποδοσφαίρου του 2014.
Τροχός βασανιστηρίων

Ο τροχός βασανιστηρίων ήταν φρικτό βασανιστήριο για την επιβολή θανατικής ποινής στο Μεσαίωνα και μέχρι το 19ο αιώνα. Τον χρησιμοποιούσαν για αντίποινα ενάντια σε ληστρικές ή και εγκληματικές πράξεις.

Περιγραφή

Ήταν τροχός, συνήθως άμαξας, με τον οποίο βασανίζονταν φρικτά ο κατάδικος. Αφού έφερναν τον κατάδικο στην ειρκτή, τον έδεναν, και με τον τροχό του θρυμμάτιζαν με χτυπήματα χέρια και πόδια. Ο νόμος αποφάσιζε πόσα χτυπήματα έπρεπε να δοθούν. Στις φρικτότερες περιπτώσεις του βασανιστηρίου ο τροχός έφερε καρφιά (ήλους) που ετίθετο σε κίνηση με σχοινιά και τροχαλίες πλησιάζοντας αργά το ιστάμενα δεμένο σώμα του καταδίκου με συνέπεια τις αρχικές εκδορές μέχρι διαμελισμού. Ακολούθως ξάπλωναν το λιωμένο σώμα του κατάδικου επάνω στον τροχό και έπλεκαν πόδια και χέρια στις ακτίνες του. Οι φρικιαστικοί πόνοι ήταν απερίγραπτοι. Ο τροχός τοποθετείτο σαν τραπέζι επάνω σε δοκό, και εκεί ο κατάδικος έμενε μέχρι να πεθάνει από τους φρικτούς πόνους. Στις ηπιότερες ποινές ο κατάδικος στραγγαλίζονταν για να μην ταλαιπωρείται, ή πυροβολείτο στο κεφάλι ή στην καρδιά, ή αποκεφαλίζονταν. Στις φρικτότερες εκτελέσεις βάζαν φωτιά κάτω από τον τροχό και τον έκαιγαν ζωντανό.
Η χειρότερη ταπείνωση ήταν όμως, το ότι ο νεκρός έμενε επάνω στον τροχό βρώση των όρνιων και άταφος.
Τριάδα Εύβοιας

Ιστορία

Στον οικισμό διασώζεται το αρχοντικό του Κριεζώτη που έκτισε ο εγγονός του οπλαρχηγού, Σπύρος Κριεζώτης, το 1894. Γύρω του απλώνεται το αγρόκτημα του αρχοντικού. Η θέση, όπου χτίστηκε το αρχοντικό είχε επιλεγεί από τον αγωνιστή του 1821 Νικόλαο Κριεζώτη. Τα υλικά δόμησης είναι πολύ καλής ποιότητας. Το κτίσμα είναι διώροφο, με άνετους μεγάλους χώρους, υπόγειο και βοηθητικούς χώρους. Στην είσοδο του κτηρίου υπάρχουν δύο εντοιχισμένοι κίονες κι ένα επιστύλιο, όπου είναι εγχάρακτη η λέξη "Κριεζώτειον", ενώ αριστερά και δεξιά της λέξης υπάρχει ανάγλυφο το σύμβολο της Τριάδας, "στάχυ, πέλεκυς, γκλίτσα". Το κτήριο, έπειτα από ενέργειες που έγιναν από τις τοπικές αρχές, εντάχθηκε στο Πρόγραμμα ΕΣΠΑ 2011-2013 και έτσι αναστηλώθηκε πλήρως.

Γενικά στοιχεία

Οι κάτοικοι του χωρίου ασχολούνται με τη γεωργία, την υλοτομία, την κτηνοτροφία και το εμπόριο.
Στο χωριό λειτουργούν 2/θεσιο Νηπιαγωγείο και 6/Θέσιο Δημοτικό Σχολείο με περίπου 90 μαθητές.
Επίσης, στο χωριό δρουν ο Πολιτιστικός - Χορευτικός Σύλλογος Τριάδας "Ν. ΚΡΙΕΖΩΤΗΣ" ,ο Πολιτιστικός Σύλλογος Απανταχού Αϊ-Γιωργιτών "Ο Μέσσαπος",  ο Αγροτικός Σύλλογος Τριάδας, ο Κυνηγετικός Σύλλογος Τριάδας, και ο "ΑΠΣ ΠΑΝΤΡΙΑΔΙΚΟΣ", ο οποίος αγωνίζεται στην Α1 Κατηγορία του τοπικού πρωταθλήματος της ΕΠΣ Εύβοιας έχοντας στην τροπαιοθήκη του πολλα πρωταθλήματα αλλα κυρίως το σημαντικότερο τίτλο της ΕΠΣ ΕΥΒΟΙΑΣ που δεν ειναι αλλος απο το Κύπελλο Εύβοιας.
Κύπελλο Πρωταθλητριών Ποδοσφαίρου Κεντρικής Αμερικής

Τρόπος διεξαγωγής

Οι ομάδες μετείχαν σε νοκ-άουτ μεταξύ τους αγώνες εντός και εκτός έδρας, οι οποίοι καθορίζονταν έπειτα από κλήρωση, με σκοπό την πρόκριση στον επόμενο γύρο της διοργάνωσης. Οι ηττημένες ομάδες αποκλείζονταν από τη διοργάνωση.

Ομάδες

Από κάθε χώρα μετείχαν οι πρωταθλήτριες των τουρνουά Απερτούρα και Κλαουσούρα. Σε ορισμένες περιπτώσεις μετείχαν και οι πρωταθλήτριες προηγούμενων αγωνιστικών περιόδων. Εάν η πρωταθλήτρια της Απερτούρα και της Κλαουσούρα ήταν η ίδια ομάδα, τότε την αμέσως επόμενη θέση καταλάμβανε η ομάδα με την δεύτερη καλύτερη επίδοση στο πρωτάθλημα.
Ευθανασία

Με τον όρο ευθανασία νοείται σήμερα, η θανάτωση ενός πάσχοντος από κάποιο άτομο, ενός πάσχοντος για τον οποίο εξέλιπε κάθε ελπίδα θεραπείας και βρίσκεται σε απελπιστική κατάσταση , χωρίς όμως την απαίτηση του πάσχοντος αυτού.

Ιστορία

Ο όρος ευθανασία δημιουργήθηκε απ' τον Άγγλο φιλόσοφο Φράνσις Μπέικον (Francis Bacon), ο οποίος έγραψε ότι «το έργο της ιατρικής είναι η αποκατάσταση της υγείας και η καταπράυνση των πόνων, όχι μόνο όταν η καταπράυνση αυτή μπορεί να οδηγήσει στη θεραπεία, αλλά και όταν μπορεί να εξασφαλίσει έναν εύκολο και γαλήνιο θάνατο». Η θέση αυτή έφερε στο προσκήνιο πολλές διαμάχες που έγιναν οξύτερες τα τελευταία χρόνια. Αρχικά η θέση αυτή στάθηκε αντιμέτωπη στη χριστιανική διδασκαλία, σύμφωνα με την οποία μόνον ο Θεός μπορεί να διαθέσει τη ζωή και τον θάνατο, και αφού ο πόνος έχει κάποια αξία για τη σωτηρία της ψυχής, σε κανένα δεν επιτρέπεται να συντομεύσει τους πόνους.
Παρόλα αυτά τα τελευταία χρόνια έγιναν προσπάθειες για τη νομιμοποίηση της ευθανασίας με δικαιολογητικά τον οίκτο προς τον άνθρωπο που υποφέρει, την θυσία για χάρη του κοινωνικού συνόλου και την απαξία της ζωής. Και πάλι όμως στους ισχυρισμούς αυτούς προκύπτει το ερώτημα αν ο άνθρωπος, ειδικός ή όχι, έχει δικαίωμα να επιβουλεύεται τη ζωή του συνανθρώπου του και να του δώσει ένα τέλος εύκολο και γαλήνιο;
Ηθικό πρόβλημα προκύπτει, επίσης, όταν κάποιος πάσχων από ανίατη νόσο ζητήσει ο ίδιος να του επιβληθεί ευθανασία: Ο θεράπων ιατρός επιτρέπεται (με την ηθική και όχι με την αυστηρά νομική) έννοια να πράξει ανάλογα, συναινώντας στην κατ' απαίτηση του πάσχοντος ευθανασία; Το ζήτημα παραμένει τόσο ηθικά όσο και νομικά, ανοικτό.

Στην κτηνιατρική

Στην κτηνιατρική, ευθανασία είναι η γρήγορη κι ανώδυνη εκτέλεση των οικιακών ζώων που πρόκειται να πεθάνουν και δεν υπάρχει καμιά περίπτωση να γλιτώσουν. Ο πιο συνηθισμένος τρόπος για την πραγματοποίηση της ευθανασίας είναι οι ενδοφλέβιες ενέσεις χλωροφορμίου, χλωράλης σε πυκνό διάλυμα βαρβιτουρικών ή κορεσμένου διαλύματος θειικού μαγνησίου.
Νταν Όζμαν

Ταινίες αναρρίχησης

Ο Νταν Όζμαν εμφανίστηκε στη σειρά «Masters of Stone» του Έρικ Πέρλμαν, στην οποία αναρριχάται μοναχικά τη διαδρομή «Atlantis» (5.11+), τη διαδρομή «The Sorcerer» στο Νιντλς και την «Airy Interlude» (5.10b, τότε 5.9), τμήμα της «The Witch», επίσης στη Νιντλς (στην Καλιφόρνια). Εμφανίζεται, επίσης, στην επιτόπου (on sight) ελεύθερη μοναχική αναρρίχηση της «Bolder Display of Power» (5.11).

Θάνατος

Ο Νταν Όζμαν πέθανε στην ηλικία των 35 ετών από αστοχία υλικού εκτελώντας άλμα με σκοινί στη βραχοσειρά Leaning Tower, στο εθνικό Πάρκο Γιοσέμιτι. Ο Όζμαν βρισκόταν εκεί για να αποσυναρμολογήσει τον πύργο αλμάτων και στο μεταξύ έκανε και αρκετά άλματα. Η αστοχία υλικού διερευνήθηκε από την Υπηρεσία Εθνικού Πάρκου, με τη βοήθεια του Κρις Χάρμστον, Διευθυντή Βεβαίωσης Ποιότητας της Black Diamond Equipment. Ο Χάρμστον συμπέρανε ότι η αλλαγή στη γωνία άλματος προκάλεσε την περιπλοκή των σκοινιών και το λιώσιμό τους εξαιτίας της έντονης τριβής. Ο Μάιλς Ντέσερ, που παρευρισκόταν στο άλμα, ανέφερε ότι τα σκοινιά που χρησιμοποιήθηκαν στο μοιραίο άλμα, είχαν εκτεθεί σε ακραίες καιρικές συνθήκες -βροχή και χιόνι- για περισσότερο από ένα μήνα πριν τη διεξαγωγή του άλματος, αν και είχαν χρησιμοποιηθεί για αρκετά μικρότερα άλματα τις προηγούμενες ημέρες.
Από την άκρη της πόλης

Πλοκή

Μια παρέα νεαρών Ρωσοπόντιων που ζει στο Μενίδι κάνει κλοπές για να επιζήσει, πηγαίνει σε οίκους ανοχής και κάνει βόλτες στο κέντρο της Αθήνας. Η καθημερινότητα τους είναι σκληρή, καθώς έχουν συγκρούσεις με την οικογένειά τους, πέφτουν θύματα οικονομικής και σεξουαλικής εκμετάλλευσης και εμπλέκονται σε περιστατικά βίας. Όλοι τους προσπαθούν να ενσωματωθούν σε μια ρατσιστική κοινωνία που τους θεωρεί ξένους, αλλά και να μη χάσουν την ταυτότητά τους.

Βραβεία/Διακρίσεις

Η ταινία έλαβε το δεύτερο κρατικό βραβείο σκηνοθεσίας το 1998 και το βραβείο καλύτερης ταινίας από τα κρατικά βραβεία ποιότητας ΥΠΠΟ.
Καρκάβος

Στην ελληνική μυθολογία ο Καρκάβος ήταν γιος του Τρίοπα, του σκληρόκαρδου ηγεμόνα του λαού των Περραιβών. Ο Καρκάβος σκότωσε τον πατέρα του και απάλλαξε έτσι τους συμπολίτες του από την απανθρωπιά του. Για να καθαρθεί από τον φόνο, ο πατροκτόνος Κάρκαβος πήγε στην Τρωάδα, όπου ίδρυσε την πόλη Ζέλεια και έγινε πρόγονος του ήρωα Πανδάρου.
Αναπηρία

Μερική αναπηρία

Η μερική αναπηρία έχει ελαφρότερο χαρακτήρα και κυμαίνεται σε ποσοστά αναπηρίας.

Πιστοποίηση αναπηρίας

Στην Ελλάδα, ο αρμόδιος κρατικός φορέας για την πιστοποίηση της αναπηρίας (σε ποσοστό επί τοις εκατό %) είναι τα ΚΕ.Π.Α. (Κέντρα Πιστοποίησης Αναπηρίας) Οι ασθενείς μπορούν να αποκτήσουν διάφορα δικαιώματα εφόσον τους αποδοθεί ποσοστό αναπηρίας τουλάχιστον 67%, όπως φοροαπαλλαγή, δωρεάν μετακινήσεις με τα Μέσα Μαζικής Μεταφοράς, εκπτώσεις σε πολιτιστικά δρώμενα, θέση στάθμευσης αναπήρου, αναπηρικό όχημα και άλλα.
10000 μέτρα στους Ολυμπιακούς Αγώνες

Ο δρόμος 10000 μέτρων είναι αγώνισμα στίβου δρόμου αντοχής των Ολυμπιακών Αγώνων από τους Ολυμπιακούς της Στοκχόλμης (1912).
Το αντίστοιχο γυναικείο αγώνισμα εντάχθηκε στο ολυμπιακό πρόγραμμα στίβου το 1988, στους Ολυμπιακούς της Σεούλ.

Ρεκόρ

Το ολυμπιακό ρεκόρ για το αγώνισμα των ανδρών είναι 27.05.10 και σημειώθηκε από τον Αιθίοπα Κενενίσα Μπέκελε στις 20 Αυγούστου 2004 κατά τη διάρκεια των Ολυμπιακών Αγώνων της Αθήνας.
Το αντίστοιχο ρεκόρ για τις γυναίκες είναι 29.54.68 και σημειώθηκε από την Τιρουνές Ντιμπάμπα από την Αιθιοπία το 2008 κατά τη διάρκεια των Ολυμπιακών Αγώνων του Πεκίνου.
Αλγερινές προεδρικές εκλογές 2014

Στην Αλγερία διεξήχθησαν προεδρικές εκλογές στις 17 Απριλίου 2014. Ο πρόεδρος Αμπντελαζίζ Μπουτεφλίκα επανεξελέγη με ποσοστό 81,5% των ψήφων. Ο ίδιος είχε κάνει ελάχιστες δημόσιες εμφανίσεις εκείνη την περίοδο, ενώ η αντιπολίτευση, η οποία δεν έλαβε μέρος στις εκλογές, μίλησε για νοθεία.

Διαμαρτυρίες

Το ισλαμικό Κίνημα της Κοινωνίας για Ειρήνη ανακοίνωσε στις 25 Ιανουαρίου 2014 ότι δεν θα ελάμβαναν μέρος στις εκλογές. Παρομοίως αποφάσισε και το Ισλαμικό Κίνημα Αναγέννησης στις 7 Φεβρουαρίου 2014. Στις 22 Μαρτίου περί τα 5.000 άτομα πραγματοποίησαν συλλαλητήριο διαμαρτυρίας στο Αλγέρι, ζητώντας την αναμόρφωση του πολιτικού συστήματος και καταδικάζοντας την απόφαση του Μπουτεφλίκα να διεκδικήσει και 4η θητεία. Το κίνημα Barakat εξέφρασε την αντίθεσή του στην νέα θητεία του Μπουτεφλίκα και ζήτησε την αλλαγή του πολιτικού σκηνικού.

Εκστρατεία

Η προεκλογική εκστρατεία ξεκίνησε επίσημα στις 22 Μαρτίου. Ο Μπουτεφλίκα εμφανίστηκε μόνο δύο φορές στη διάρκεια της εκστρατείας.

Αντιδράσεις

Έπειτα από το κλείσιμο των καλπών, ο Μπενφλίς επέκρινε την εκλογική διαδικασία, τονίζοντας ότι είχε στιγματιστεί από  "νοθεία σε μεγάλη κλίμακα." Τα φερόμενα ως υψηλά ποσοστά συμμετοχής που ανακοινώθηκαν επίσημα αποτέλεσαν επίσης αντικείμενο κριτικής από ανώνυμους ακτιβιστές και πολιτικούς της αντιπολίτευσης. Την ίδια στιγμή που γίνονταν οι καταγγελίες αυτές, οι  οπαδοί του Μπουτεφλίκα πανηγύριζαν για την 4η εκλογική του νίκη, με ρίψη πυροτεχνημάτων.
Διοικητική διαίρεση Περιφερειακής Ενότητας Ρεθύμνου

Δήμος Αγίου Βασιλείου

Έδρα του Δήμου είναι το Σπήλι. Ο Δήμος Αγίου Βασιλείου έχει μόνιμο πληθυσμό 7.427 κατοίκους. Στο δήμο περιλαμβάνονται:

Δήμος Αμαρίου

Έδρα του Δήμου είναι η Αγία Φωτεινή και ιστορική έδρα ο Φουρφουράς. Ο Δήμος Αμαρίου έχει μόνιμο πληθυσμό 5915 κατοίκους. Στο δήμο περιλαμβάνονται:

Δήμος Μυλοποτάμου

Έδρα του Δήμου είναι το Πέραμα. Ο Δήμος Μυλοποτάμου έχει μόνιμο πληθυσμό 14363 κατοίκους. Στο δήμο περιλαμβάνονται:

Δήμος Ρεθύμνης

Έδρα του Δήμου είναι το Ρέθυμνο. Ο Δήμος Ρεθύμνης έχει μόνιμο πληθυσμό 55.525 κατοίκους. Στον δήμο περιλαμβάνονται:
Σον Ντρόβερ

Βιογραφία

Ο Ντρόβερ γεννήθηκε στο Μόντρεαλ του Καναδά τον Μάιο του 1966 και ξεκίνησε να παίζει τύμπανα σε εφηβική ηλικία. Η πρώτη του επαγγελματική εμπειρία έγινε όταν περιόδευσε ζωντανά με τους Infernäl Mäjesty, το 1988.
Το 1993 δημιούργησε τους Eidolon μαζί με τον κιθαρίστα αδελφό του, Γκλεν Ντρόβερ και τον μπάσιστα Τζον Τέμπεστ. Το συγκρότημα υπέγραψε στην Metal Blade Records και κυκλοφόρησε το ντέμο "The Blue Tape" το 1994, πριν κυκλοφορήσουν το ντεμπούτο τους με τίτλο "Zero Hour", με τον μπασίστα Κρις Μπέιλι, τον κιθαρίστα Σλαβ Σίμανιτς και τον τραγουδιστή Μπράιαν Σούλαρντ. Ακολούθησε το "Seven Spirits" το 1997, με τον Γκλεν Ντρόβερ να αναλαμβάνει όλες τις κιθάρες του άλμπουμ, ενώ το 2000 κυκλοφόρησαν το "Nightmare World" με τον μπασίστα Άντριαν Ρόμπισοντ. Με την ίδια σύνθεση ηχογράφησαν το "Hallowed Apparition" το 2001, ενώ ένα χρόνο αργότερα ο Πατ Μάλοκ ανέλαβε τα φωνητικά και κυκλοφόρησαν το "Coma Nation".
Ακολούθησε το "Apostles of Defiance" το 2003, πριν ο Σον Ντρόβερ αντικαταστήσει τον Νικ Μένζα στους Megadeth για την περιοδεία "Blackmail The Universe Tour". Πρώτος δίσκος του συγκροτήματος με το Ντρόβερ στη σύνθεση τους ήταν το "United Abominations" του 2007, το οποίο ανέβηκε στο αμερικάνικο Top-10, όπως και τα "Endgame" (2009) και "Super Collider" (2013), ενώ το "TH1RT3EN" έφθασε στο # 11. Ποιοτικά, από το 2004 επήλθε η αναγέννηση του συγκροτήματος, με το Ντρόβερ να προσδίδει δυναμική στο ρυθμικό τομέα σε συνεργασία με τον μπασίστα Τζέιμς Λομέντζο αρχικά, και τον Ντέιβ Έλεφσον στη συνέχεια.
Ο Ντρόβερ εκτός από τύμπανα παίζει και κιθάρα, έχοντας αλλάξει θέση με τον αδελφό του για το κομμάτι "Peace Sells" κατά καιρούς. Είναι αριστερόχειρας, αλλά για ορισμένες τεχνικές χρησιμοποιεί ως βασικό το δεξί του χέρι.
Διαμένει μόνιμα στην Ατλάντα με τη σύζυγο του Τζόντι, την κόρη του Αλέξα και τον γιο του Ράιαν. Το 2010, σε ηλικία 44 ετών γεννήθηκε ο εγγονός του, Μπράξτον.